Moventaksen toimitilat Jyväskylässä.
**Moventas Gears Oy** on tuulivoimaloiden voimansiirtoratkaisuja valmistava ja huoltopalveluja tarjoava yhtiö. Moventaksen päätoimipiste ja tehtaat ovat Suomessa, jossa työskentelee yli 400 työntekijää. Kokonaisuudessaan yrityksellä on kymmenen huolto- ja myyntiyksikköä Euroopassa, Pohjois-Amerikassa ja Aasiassa. Moventaksen omisti aiemmin skottilainen teollisuussijoitusyhtiö Clyde Blowers Capital, joka myi sen saksalaiselle Flenderille vuonna 2022.

Historia
--------

Moventas Gears Oy:n juuret ovat Valmet Voimansiirrossa ja Santasalo Vaihteissa. Vuosina 2001–2005 yhtiö toimi nimellä Metso Drives.

Kesäkuussa 2011 Moventaksen Karkkilassa ja Jyväskylässä sijaitsevat tytäryhtiöt hakeutuivat yrityssaneeraukseen yrityksen toiminnan vakauttamiseksi. 37 henkeä työllistävä Moventaksen emoyhtiö Moventas Oy jätti konkurssihakemuksen ja emoyhtiön toiminnot siirrettiin tytäryhtiöille.

Marraskuussa 2011 ilmoitettiin Moventaksen myynnistä kokonaisuudessaan brittiläiselle Clyde Blowers -yritykselle sadan miljoonan euron hintaan. Kauppa koski sekä teollisuusvaihteita valmistavaa Moventas Santasalo Oy:tä että tuulivoimavaihteita valmistavaa Moventas Wind Oy:tä. Moventas-yhtiöt fuusioitiin 31. elokuuta 2012 yhdeksi yhtiöksi, Moventas Gears Oy:ksi.

Syyskuussa 2013 Moventas laajeni merituulivoimabisnekseen ostaessaan David Brownin kyseisen alan liiketoiminnan sekä tuotantoyksikön testikenttineen Isossa-Britanniassa. Samalla Moventas perusti maahan uuden tytäryhtiön. Perustettu yhtiö aloittaa uuden sukupolven tuulivaihteiden tuotannon, joiden suunnittelu ja valmistus tehdään yhteistyössä Suomen ja Ison-Britannian yksiköiden välillä.

Tammikuussa 2015 Santasalo Moventas -konserni jakautui kahtia yhtiöihin, joissa tuulivaihteita valmistava Moventas ja teollisuusvaihteita valmistava Santasalo keskittyvät omien alojensa liiketoimintoihin. 

Keväällä 2018 valmistui Moventaksen Ikolan tehtaan laajennus. Uuden tuotantotilan tarve syntyi tuulivoimavaihteiden koon ja tuotantomäärän kasvun kautta. 

Kesällä 2022 Moventas Gearsin uusi omistaja, saksalainen Flender, kertoi sulkevansa Rautpohjan tehtaan keskittääkseen Moventaksen toiminnan Jyväskylässä Ikolan tehtaaseen. Toiminta Suomessa tulee painottumaan huoltoon ja tuotekehitykseen, kun taas tuotanto siirtyy yhä enemmän Aasian maihin.

Lähteet
-------

1. 1 2  Yrityksen Moventas konsernitiedot Kauppalehti. Viitattu 13.7.2009.
2. 1 2  Kotilainen, Virpi: Moventas Gearsin uusi omistaja Flender sulkee Rautpohjan tehtaan, työt loppuvat 60 ihmiseltä Jyväskylässä *Yle Uutiset*.  1.7.2022. Viitattu 1.7.2022.
3. ↑  Moventas etenee tuulen voimalla  18.11.2008. Tekniikka&Talous.  Arkistoitu 3.2.2009. Viitattu 13.7.2009.
4. 1 2  Moventaksen tytäryhtiöt yrityssaneeraukseen - työpaikat tiettävästi turvassa  14.6.2011. YLE Uutiset. Viitattu 14.6.2011. [vanhentunut linkki]
5. ↑  Tuulivoimayhtiö Moventas brittiläiseen omistukseen, 120 joutuu lähtemään  15.11.2011. Helsingin Sanomat. Viitattu 15.11.2011.
6. ↑  Moventas ostaa David Brownin tuulivoimaliiketoiminnan.  09.9.2013. Taloussanomat. Viitattu 11.9.2013.
7. ↑  Jorma Rahkonen: Moventas Gears jakautuu kahtia – ei henkilöstövaikutuksia *KSML.fi – Keskisuomalainen*. Viitattu 17.10.2018.
8. ↑  Jorma Rahkonen: Tuulivoimaloiden vaihteiden valmistajalle jopa sata uutta työpaikkaa Jyväskylään *KSML.fi – Keskisuomalainen*. Viitattu 18.10.2018.